夜聽莫撫幹彈琴流水操
作者：葉夢得
朝代：宋

paragraphs: 故山不在眼，遠想流水聲。
佳人南風手，起我澗谷情。
十載厭鼙鼓，囂塵亂鳴鉦。
蕭然洗病耳，爲鼓一再行。
度險微斷續，奔前忽琮琤。
凄風拉遠響，薄月當微明。
亂石拱高下，回環亦峥嶸。
吾歸正自爾，猛士方西征。
年少勇過我，犬羊羶王城。
請更平戎操，盡掃洛河清。